ที่ นร 1011/ว 21                                                                      

สํานักงาน ก.พ.

ถนนพิษณุโลก กทม. 10300

15 กันยายน 2552

 

เรื่อง     การดําเนินการตามบทเฉพาะกาลแห่งพระราชบัญญัติระเบียบข้าราชการพลเรือน พ.ศ. 2551

เรียน    (เวียนกระทรวง กรม และจังหวัด)

อ้างถึง   หนังสือสํานักงาน ก.พ. ที่ นร 1011/ว 13 ลงวันที่ 11 ธันวาคม 2551


อื่นๆ -           ตามหนังสือที่อ้างถึง แจ้งมติ ก.พ. กําหนดการดําเนินการตามบทเฉพาะกาล มาตรา 132 และมาตรา 137 มาเพื่อถือปฏิบัติ นั้น

          ก.พ. ได้มีมติกําหนดการดําเนินการตามมาตราดังกล่าวเพิ่มเติมดังต่อไปนี้

                    1. การดําเนินการเพื่อลงโทษในกรณีกระทําผิดวินัยอย่างร้ายแรง หรือให้ออกจากราชการในกรณีที่ได้แต่งตั้งคณะกรรมการสอบสวน หรือในกรณีที่เป็นกรณีความผิดที่ปรากฏชัดแจ้ง หรือเป็นกรณีที่ปรากฏชัดแจ้งตามที่กําหนดในกฎ ก.พ. ซึ่งใช้อยู่เดิมตามมาตรา 132 ให้ส่งเรื่องให้ อ.ก.พ. สามัญดังต่อไปนี้

                              (1) ในกรณีที่ผู้ว่าราชการจังหวัด อธิบดี หรือหัวหน้าส่วนราชการระดับกรมที่อยู่ในบังคับบัญชาหรือรับผิดชอบการปฏิบัติราชการขึ้นตรงต่อนายกรัฐมนตรีหรือต่อรัฐมนตรีหรือปลัดกระทรวงในฐานะอธิบดี เป็นผู้สั่งแต่งตั้งคณะกรรมการสอบสวน หรือเป็นผู้มีอํานาจพิจารณา ให้ส่งเรื่องให้ อ.ก.พ. จังหวัด หรือ อ.ก.พ. กรม ซึ่งผู้ถูกกล่าวหาสังกัดอยู่ แล้วแต่กรณี พิจารณา

                              (2) ในกรณีที่นายกรัฐมนตรี รัฐมนตรีเจ้าสังกัด ปลัดกระทรวง หรือหัวหน้าส่วนราชการระดับกรมที่อยู่ในบังคับบัญชาหรือรับผิดชอบการปฏิบัติราชการขึ้นตรงต่อนายกรัฐมนตรีหรือต่อรัฐมนตรี เป็นผู้สั่งแต่งตั้งคณะกรรมการสอบสวน หรือเป็นผู้มีอํานาจพิจารณา ให้ส่งเรื่องให้ อ.ก.พ. กระทรวง หรือ อ.ก.พ. กรม ปฏิบัติหน้าที่ อ.ก.พ. กระทรวง ซึ่งผู้ถูกกล่าวหาสังกัดอยู่ แล้วแต่กรณี พิจารณา

                    2. การลงโทษผู้ซึ่งมีกรณีกระทําผิดวินัยอย่างไม่ร้ายแรงอยู่ก่อนวันที่ 11 ธันวาคม 2551 ซึ่งเป็นวันที่บทบัญญัติในลักษณะ 4 ข้าราชการพลเรือนสามัญ และลักษณะ 5 ข้าราชการพลเรือนในพระองค์ ใช้บังคับ ในกรณีที่จะลงโทษในสถานโทษลดขั้นเงินเดือน ผู้บังคับบัญชาซึ่งมีอํานาจสั่งบรรจุตามมาตรา 57 มีอํานาจสั่งลงโทษลดขั้นเงินเดือนครั้งหนึ่งไม่เกินหนึ่งขั้นตามที่กําหนดในกฎ ก.พ. ว่าด้วยอํานาจการลงโทษที่ใช้อยู่เดิม โดยนําขั้นเงินเดือนตามตารางการเลื่อนเงินเดือนชั่วคราวสําหรับข้าราชการพลเรือนสามัญที่ ก.พ. กําหนด ตามหนังสือสํานักงาน ก.พ. ที่ นร 1012/ว 5 ลงวันที่ 27 กุมภาพันธ์ 2552 มาใช้โดยอนุโลม

                    3. การลงโทษผู้กระทําผิดวินัยอย่างไม่ร้ายแรงตามพระราชบัญญัติระเบียบข้าราชการพลเรือน พ.ศ. 2551 ในกรณีที่จะลงโทษในสถานโทษลดเงินเดือน ตามมาตรา 96 ก็ให้ลงโทษลดเงินเดือนครั้งหนึ่งตามตารางการเลื่อนเงินเดือนชั่วคราวตามข้อ 2 โดยอนุโลมไม่เกินหนึ่งขั้น

                    4. ในกรณีที่ผู้บังคับบัญชาชั้นต้นได้สั่งให้สอบสวนหรือพิจารณาโดยถูกต้องตามกฎหมายที่ใช้อยู่เดิมและในวันที่ 11 ธันวาคม 2551 ยังสอบสวนพิจารณาไม่เสร็จ เมื่อสอบสวนต่อไปเสร็จแล้วให้ผู้บังคับบัญชาชั้นต้นรายงาน โดยส่งเรื่องพร้อมทั้งสํานวนการสอบสวนหรือพิจารณา และความเห็นของตนไปให้ผู้ว่าราชการจังหวัด อธิบดี หรือรัฐมนตรีเจ้าสังกัด แล้วแต่กรณี ซึ่งเป็นผู้บังคับบัญชาซึ่งมีอํานาจสั่งบรรจุตามมาตรา 57 พิจารณาดําเนินการต่อไป

                    5. ในกรณีที่ผู้บังคับบัญชาชั้นต้นได้ดําเนินการทางวินัย และในวันที่ 11 ธันวาคม 2551 ผู้ว่าราชการจังหวัด อธิบดี หรือรัฐมนตรีเจ้าสังกัดที่ได้รับรายงานตามมาตรา 109 วรรคหนึ่ง แห่งพระราชบัญญัติระเบียบข้าราชการพลเรือน พ.ศ. 2535 ยังพิจารณาไม่เสร็จก็ให้รายงานโดยส่งเรื่องพร้อมสํานวนการสอบสวนหรือพิจารณาและความเห็นของตนไปให้ อ.ก.พ. กระทรวง หรือ ก.พ. แล้วแต่กรณี พิจารณาตามมาตรา 103

                    6. ในกรณีที่ผู้ว่าราชการจังหวัดได้รายงานการดําเนินการทางวินัย การสอบสวน หรือการให้ออกจากราชการไปยังอธิบดี ตามมาตรา 109 วรรคหนึ่ง แห่งพระราชบัญญัติระเบียบข้าราชการพลเรือน พ.ศ. 2535 ประกอบกับระเบียบ ก.พ. ว่าด้วยการรายงานเกี่ยวกับการดําเนินการทางวินัยและการออกจากราชการของข้าราชการพลเรือนสามัญ พ.ศ. 2535 และในวันที่ 11 ธันวาคม 2551 อธิบดียังพิจารณาไม่เสร็จ ให้อธิบดีรายงานโดยส่งเรื่องพร้อมทั้งสํานวนการสอบสวนหรือพิจารณาไปให้ อ.ก.พ. กระทรวง หรือ ก.พ. แล้วแต่กรณี พิจารณาตามมาตรา 103

                    7. กรณีที่ได้มีการส่งเรื่องการดําเนินการเพื่อลงโทษหรือให้ออกจากราชการ ให้ อ.ก.พ. สามัญใดพิจารณาโดยถูกต้องตามกฎหมายที่ใช้อยู่ก่อนวันที่ 11 ธันวาคม 2551 ให้ อ.ก.พ. สามัญนั้นพิจารณาตามกฎหมายนั้นจนแล้วเสร็จ

                    8. กรณีที่ได้มีการรายงานการดําเนินการทางวินัยและการออกจากราชการไปยัง อ.ก.พ. กระทรวง โดยถูกต้องตามกฎหมายที่ใช้อยู่ก่อนวันที่ 11 ธันวาคม 2551 ให้ อ.ก.พ. กระทรวง พิจารณาตามกฎหมายนั้นต่อไปจนแล้วเสร็จ

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - สํานักมาตรฐานวินัย

โทร. 0 2547 1631

โทรสาร 0 2547 1630